ОТЧЕТЕН ДОКЛАД

за дейността на НЧ „Пробуда 1946“

и изразходваните от бюджета средства

през 2023 год.

1. **Въведение**

И през изминалата 2023 год. цялостната дейност на НЧ „Пробуда 1946“ продължи да се развива в условията на една нестабилна и с ясно изразена динамика външна и вътрешна обществено-политическа обстановка. Тази относителна неустойчивост се дължи както на основния външнополитически фактор – продължаващата война между Руската федерация и Украйна , така и на редица вътрешнополитически причини – смяната на две правителства, проведените парламентарни и местни избори, непрекъснатите борби за власт на различни политически равнища. Като следствие от тази неустойчивост могат да се посочат продължаващата инфлация, енергийната криза, перманентното изоставане на ръста на бюджетното субсидиране от ръста на инфлация и стагнацията в икономиката, което неминуемо доведе и до съществени трудности в нашата дейност.

Като пример за това може да се посочи, че при едно увеличение на бюджетната субсидия с около 5% ние трябва да покриваме както едно около 20% увеличение на минималната работна заплата, така също и твърде чувствителното увеличение на консумативните разходи – за вода, ел. енергия и задълженията ни към „Топлофикация“. Това принуди читалищното ръководство да положи значителни усилия с оглед компенсиране на тези бюджетни разлики, а също и закъснялото увеличение на бюджетната субсидия. Тези обективно сложили се неблагоприятни обстоятелства предопределиха дейността ни да се реализира в режим на строги икономии, от една страна, а от друга – да се активизира дейността ни в посока на търсене на нови приходни източници.

На фона на тази наситена с трудности обстановка обаче, не може да не отбележим, че колективът на читалището съумя не само да съхрани, но и в значителна степен да развие и обогати цялостната читалищна дейност. В контекста на глобалния обществен и културен живот на столицата и района читалище „Пробуда 1946“ продължи да дава един значителен принос.

Тези наши творчески успехи до голяма степен се дължат и на здравите и отлични връзки, които съществуват между читалището и общинското ръководство на район „Лозенец“. На всички нива и по всякакъв повод сме имали подкрепата му и на това перманентно взаимодействие до голяма степен се дължи поредицата от успешно проведени общи инициативи и мероприятия. В тази връзка, от голямо значение за цялостната ни дейност е и съществената подкрепа за подпомагане дейността на читалището, която получаваме от район „Лозенец“, за което изказваме нашата благодарност към отдел „Култура“ и към районното Общинско ръководство. Но нека разгледаме по раздели и цялостната дейност на читалището.

1. **Общочиталищни мероприятия и дейности**

По традиция читалището активно участва в организирането и провеждането на летни ученически ваканционни школи по програма „Ваканция 2023“ с ученици от района. През изминалия отчетен период дейността ни протече в рамките на Клуб „Енциклопедия“, школата по изобразително изкуство и театрална школа „МАМОТО“. Занятията протекоха, като бяха сформирани две групи ученици на възраст 8 -10 години. Под ръководството на висококвалифицирани преподаватели се проведоха редица мероприятия – запознаване с работата на библиотеката, четене на книги, забавни игри. Осъществени бяха и излети сред природата, посещения на музеи и галерии, еднодневни екскурзии до исторически обекти.

Друга читалищна изява беше тематичната изложба с творби на ученици от Школата по изобразително изкуство . Тя беше организирана във фоайето на община „Лозенец“ по време на Коледните празници и премина при значителен интерес от страна на гражданите и жителите на общината.

Деца от формациите към читалището участваха активно и в провеждането на Спасовден – празника на район „Лозенец“. Това бяха музикалната формация „Бон Бон“, театралната школа „МАМОТО“ и др. Школата по изобразително изкуство взе участие с направа от децата на различни фигури от хартия. Мероприятието се конферираше от ръководителя на Театралната школа актьора Антон Николов

Читалището се включи активно и в предизборната кампания за местните избори. Представители на читалищното ръководство участваха в предизборните срещи с редица кандидати за кметове и общински съветници, организирани от Съюза на народните читалища. На територията на читалището също бяха организирани такива срещи, на които масово участваха граждани от района и бяха дискутирани важни проблеми, свързани с развитието на столицата и район „Лозенец“.

1. **Дейности на звена и формации**
   1. *Библиотека*

Основна цел на читалищната библиотека, която е една от най-големите в района, разполагаща с около 18500 библиотечни единици, е да бъде един от водещите фактори за повишаване на културата, знанията и информираността на жителите на Лозенец. Основните ни усилия за постигане на тази цел бяха насочени към повишаване на броя на активните читатели, увеличаване на обръщаемостта на фонда и неговото развитие в количествено и качествено отношение, както и подобряване качеството на обслужване на ползвателите на този библиотечен фонд. В хода на изпълнение на тези задачи бяха извършени множество от конкретни дейности и мероприятия, по-важните от които са:

- *Закупуване на нови книги*. За четвърти пореден път участвахме на конкурсни начала в проект по програма „Българските библиотеки - съвременни центрове за четене и информираност“ към Министерство на културата на стойност 1033 лв. С получените средства бяха закупени 70 нови книги от 10 издателства. Заедно със закупените и с наши средства нови и актуални заглавия, библиотечният фонд се обнови със 150 единици.

*-Приемане на дарения*. От много граждани на столицата и района бяха направени дарения от книги, така че библиотечният фонд беше увеличен с още около 400 нови единици.

-*Увеличаване броя на читателите.* През отчетния период активните потребители бяха увеличени с 22 нови читатели, така че общият им брой нарасна до около 180 души. Особено голям е интересът към ново закупените заглавия. В тази връзка са проведени и редица мероприятия, насочени към масовизиране на библиотечната дейност- регулярно поддържане на Фейс бук страница на библиотеката, приемане на групи от деца от целодневните детски градини и училищата в района с цел запознаване с работата на библиотеката, подреждане на витрини с нови и актуални заглавия, експозиция с фотоси на наши и чужди автори и др.

-*Подобряване на обслужването на читателите.* Чрез анкети или непосредствени разговори се провеждаше перманентно проучване на читателските интереси и се оказваше методична помощ при избор на литература, подреждаха се и се поддържаше витрина с новозакупени заглавия по жанрове и тематика.

Увеличиха се значително и абонаментите на периодични заглавия с нови три заглавия.

*-Материално- техническа база на библиотеката.* През отчетния период бяха извършени някои подобрения и належащи ремонти като: въвеждане на постоянно видеонаблюдение, ремонт на водопроводна инсталация, закупуване на мултифункционално устройство, подобрение на интернет мрежата, както и увеличаване на осветеността на главната библиотечна зала.

* 1. *Детски читалищни школи:*

През изминалия отчетен период читалището продължи да поддържа със собствени преподаватели следните детски читалищни школи:

*-Музикална школа по пиано.* Школата функционира под ръководството на изтъкнатия музикален педагог Надежда Цанкова- Димитрова, дългогодишен преподавател по пиано в НМУ „ П. Пипков“. В школата се обучават около 20 деца – начинаещи и напреднали. Занятията са провеждани регулярно в рамките на цялата година по предварително утвърден график. Част от децата се подготвят за участие в междучиталищни изяви – фестивали и концерти.

*-Музикална школа по китара.* Дейността на школата беше възобновена през 2022г. и тя продължи да функционира и през отчетният период. Води се от наш преподавател д-р Лора Георгиева която е и участник в ансамбъла „ Музика- антика“ – София. По настоящем занятия се водят с трима ученика, но вече има проявен интерес и от други деца, така че предстои увеличаване на броя на обучаемите.

*-Школа по изобразително изкуство.* Ръководител е преподавателят по изобразително изкуство Явор Янков. Работи се с три групи обучаеми в различните сектори, както следва:

*- мода и декоративни изкуства.* Групата е в състав от 20 ученика на възраст от 8 до 10 години. Занятията се провеждат по график – два пъти седмично , в следобедните часове. Участниците в групата създадоха редица творчески продукти в различни тематични направления: хартиени изделия изобразяващи различни растения и животни, релефни апликации, дизайн на униформи, проекти на мозайка, коледни декорации, картички, макети и др.

*-Рисуване и живопис.* Занятията се водят в група от петнадесет участника в два до три пъти седмично. Произведенията, създадени в тези занятия, са по следните теми: илюстрации по приказки, рисунки на космическа тематика, изработка на карти , изображения на човешко лице с точни пропорции и др. творчески дейности, изискващи използването на различни материали и техники, които систематично се изучават в рамките на курса.

*-Клуб“ Енциклопедия“.* Дейностите на клуба са пряко свързани с летните ученически занимални и са насочени към различни форми на изкуството. Заниманията сполучливо се съчетават с една разностранна културна програма- излети и разходки сред природата, посещения на природни обекти, музеи, художествени галерии, всестранни творчески занимания.

Изяви и класации:

--Изложби и конкурси, организирани от НЧ“ Пробуда – 1946“ и 107 ОУ „ Хан Крум“.

-Олимпиада по изобразително изкуство: допуснати до участие във втори заключителен кръг и много добро представяне.

-Конкурс за Великденска рисунка, организиран от ЦИКО „София“.

-Обща художествена изложба по изобразително изкуство на Сдружение на софийските читалища, грамота за много добро представяне.

-Коледен благотворителен базар с изработени от членовете на школата произведения.

-Коледна украса и съвместна картина във фоайето на община район „Лозенец“.

-*Театрална школа „ МАМОТО“.* Школата се ръководи от актьора Антон Николов. Работи се целогодишно с три детски възрастови групи- за деца от 5 до 8 години, от 8 до 12 години и от 13 до 18 години. През изминалата година се организира и група за възрастни, която също провежда регулярни занятия.

Изяви и класации:

-Участие в празника на община „ Лозенец“ – Спасовден, на който водещ бе Антон Николов.

-Участие в два театрални фестивала- „Арлекин“, гр. Перник и на Сдружението на софийските читалища в салона на ДТ“ Сълза и смях“ с театралната постановка „ От асансьора напред“ на Ж. Лозие. Спечелени Призово място и статуетка „ Арлекин“ и почетни грамоти за участие на фестивала в София.

-Проведени шест гостувания в различни театрални салони в София с четири постановки.

-Организирано посещение в НЧ „Изгрев- 1921“, с. Мезек, общ. Свиленград за обмяна на опит и запознаване с местните традиции, занаяти и обичаи на децата от школата.

-Организирани и проведени четири творчески срещи с наши изтъкнати театрални и филмови дейци и сценаристи.

-Спечелени кастинги и участия в късометражни клипове - седем броя.

-Спечелени кастинг и участие на възпитаник на школата в новият проект на БНТ- сериала „Всичко за сина ми“ с продуцент Евтим Милошев и компанията му

„ Дрийм тийм“.

*3.3Футболен отбор „ Лозенец Олд старс“.* Отборът с ръководител Атанас Минев през изминалият отчетен период участва активно в спортния живот на столицата и страната. Формацията включва 26 състезатели, членове на НЧ“ Пробуда – 1946“ и провежда регулярен тренировъчен процес. И през този сезон отборът продължи участието си в Българската футболна „ Форум – лига“, където завоюва престижното второ място. Нападателят Теодор Димитров също се отличи, спечелвайки приза за голмайстор на първенството. През последните две години отборът бе сериозно подмладен, емблематичен е за развитието на масовият спорт в квартала и притежава всички възможности и амбиция да повтори успеха си от 2016 г., когато стана шампион на „ Форум- лигата“.

1. **Групи и формации, развиващи съвместна дейност и партньорство с читалището.**

Изпълнявайки изискванията на чл.3 от ЗНЧ, читалището осъществява съвместна културно- просветна и образователна дейност, привличайки като партньори редица художествено–творчески състави и формации, притежаващи високи професионални качества. За целта читалището осигурява и поддържа материално – техническата база за работа на тези състави, финансира техни конкретни изяви съобразно финансовите си възможности и подпомага набирането на участници. По този начин се обогатява културния живот на района. От своя страна партньорите участват в изяви от името на читалището.

*4.1.Музикална формация“ Бон Бон“ .* Групата която е знакова и известна в страната и чужбина продължи да разнася славата на България и да утвърждава таланта ни певческите възможности на българските деца. Съставът с изключително високи качества и постижения, се ръководи от Розина Караславова, носител на почетния знак на МК“ Златен век“. Състой се от около 30 деца, разпределени по възраст и качества. Регулярно провежда репетиционно – образователната си дейност съвместно с читалището. През отчетния период е взел участие в 18 различни форуми- концерти, фестивали и др. По- значимите изяви на групата са:

*-*Участие в благотворителната президентска кампания „ Българската коледа“ в НТ „ Иван Вазов“, София.

*-*Благотворителен мини сезон съвместно с UNICEFF- Bulgaria,с победител член на състава.

*-*Редица участия в телевизионното шоу „ С Рачков всичко е възможно“ на Нова ТВ.

*-*Участие в концерти с известни наши изпълнители и творци, като Ст. Димитров, Л. Киров, Б. Карадочева и др.

*-*Участие в „ Празници на изкуствата Аполония“, гр. Созопол

*-*Участие в празника на район „ Лозенец“ по случай Спасовден.

*-*Участие и лауреатски звания на фестивали като „ Сцена на вековете“ – В. Търново, „ Sofiq summer fest“- гр. София и др.

*4.2 Детски спортен клуб „ Пумпал“.* Формацията, която е всепризнат лидер в областта на детското спортно- танцово изкуство, се състой от около 70 деца и работи под ръководството на танцовия педагог Жасмина Стоянова. Възрастовия диапазон на участниците е от 3 до 14 години. Заниманията се извеждат редовно в танцовата зала на читалището. През 2023 г. съставът продължи активното си участие в множество конкурсни и концертни изяви у нас и в чужбина. Общият брой участия е 12, четири от които са изяви в чужбина- Австрия, Чехия и Сърбия. Спечелените призови места и награди са общо 27, от които: първи места( златни медали и отличия) - 13; втори места- 6; трети и др. призови места- 8.

Като по- важни участия могат да се посочат:

-Танцов турнир“Grand Dans Cub Bulgaria”

-Международен танцов турнир“ Vienna Dance Open 2023”.

-Танцова балканиада 2023, гр. Ниш, Сърбия

-Танцов турнир „ Парад на звездите“, София 2023г

- XXI танцов фестивал – конкурс, организиран от Сдружение на софииските народни читалища - "ДА ОТКРИЕМ ТАЛАНТА", София 2023г.

*4.3 Хор”Ave musica”.*  Хорът е певческа формация, създадена през 1998г. като смесен младежки хор. По настоящем се състой от 19 певци- любители на възраст между 30 и 45 години. Ръководи се от госпожа Таня Никлева- изтъкнат наш хоров диригент, която е същевременно и ръководител на хор „ Христина Морфова“. Хора редовно ежеседмично провежда спявки ( репетиции) в залата на читалището. През изминалата 2023 г. хорът реализира редица участия:

*-*Международен фестивал за православна музика, Поморие 2023 г.

*-*Самостоятелен концерт „ 25 годиниAve musica”. в базиликата „Света София“, декември,2023г.

*-*Участие в концерт „ Адиемус- песни на светилището“, зала „ България“ , декември 2023г.

*-*Участие в програми на БНР - 2023г.

За участието си в фестивала в гр. Поморие хора е награден с грамота за достойно представяне и Благослов от предстоятеля на храм „ Рождество на Пресв. Богородица“, както и дипломи за високо художествено хорово майсторство –

2 бр.

*4.4 Студио“ Yovis Art Studio”.* Представлява студио за обучение в областта на изобразителното изкуство за деца и възрастни. Работи се в две групи, съответно – възрастни и деца. Ръководители на групите са : Йовко Цанков и Лилия Симеонова.

Обучението се извежда по график, съответно с групата за възрасти – ежеседмично, а за деца- два пъти в седмицата. Подготвят се и ученици от 7 клас за кандидатстване в гимназии със засилено изучаване на изобразително изкуство.

През отчетния период Студиото е участвало във фестивал “Музите“ в гр. Созопол, където като групова формация е класирано на първо място. Участието е съчетано с провеждането и на художествен пленер в града. Проведен е и художествен пленер в гр. Керамоти, Гърция. Участници от Студиото са завоювали призови места и награди на множество училищни и национални конкурси. Оказано е съдействие на ученици от студиото а организиране на самостоятелни изложби.

На 12.05.2023 г. беше организирано тържествено честване на 10 годишнината на Студиото с изложба от 120 картини.

*4.5 „ АБВ Академия“.* Формацията работи по иновативна програма за обучение на деца от 4 до 12 години по приложна математика. Обучаемите са 83, разпределени в 7 групи. Ръководител е господин Виден Димитров- преподавател по математика.

Децата участват самостоятелно в редица математически турнири, олимпиади и различни състезания в областта на математиката. Поради засиления интерес се предвижда увеличение на децата и броя на групите през 2024г.

**5.Дейности по поддръжка и обновяване на материално- техническата база**

През 2023 г. бяха организирани и проведени редица строително- ремонтни дейности, както и такива свързани с подобряване на материално- техническата база на читалището, а именно:

-Извършени бяха следните строително- монтажни дейности: боядисване на залата на читалището, ремонт на терасата с оглед отстраняване на течове в залата, подмяна на щорите на 5 бр. кабинети и зала, отстраняване на течове в книгохранилището на библиотеката, разширяване на зоната за видеонаблюдение, частични ремонти на тоалетни и др.

-Закупуване на компютърни конфигурации- 2бр., мултимедия с екран, мултифункционални копирни устройства- 2бр, стативи за школите по музика и изобразително изкуство.

**6.Заключение**

Въпреки неблагоприятните външни фактори и обстоятелства и през изминалата 2023г. читалищната дейност продължи да се развива и обогатява. Доказателство за това са завоюваните успехи и постижения на нашите читалищни колективи.

Колективът на читалището с активната подкрепа на общинското ръководство – район „Лозенец“, РЕКИЦ – гр. София и Министерство на културата ще продължи своята народополезна културно- просветна дейност в интерес на всички граждани на столицата и района.

12.03.2024г. Председател:

Гр. София (проф. Симеон Василев)

Секретар:

( Вяра Славкова)